b'\n_START_ARTICLE_\nLallukan talo\n_START_SECTION_\nRakennus\n_START_PARAGRAPH_\nTyylisuunnaltaan kansallisromantiikkaa edustava rakennus valmistui Repolankadun (nyk. Vokzalnaja ulitsa) ja silloisen Viskaalinkadun (my\xc3\xb6h. Lallukankatu, nyk. Majakovskogo ulitsa) kulmaan kauppaneuvos Juho Lallukan omistaman H\xc3\xa4kli, Lallukka ja Kumpp. Oy:n uudeksi toimitaloksi. Arkkitehti Schulmanin lis\xc3\xa4ksi Lallukan tiedet\xc3\xa4\xc3\xa4n itse osallistuneen aktiivisesti talon suunnitteluun. Rakennuksen katutasossa oli yrityksen toimitiloja ja Juho Lallukka asui perheineen toisen kerroksen kulmahuoneistossa._NEWLINE_P\xc3\xa4\xc3\xa4sis\xc3\xa4\xc3\xa4nk\xc3\xa4ynnin sek\xc3\xa4 sis\xc3\xa4pihalle viev\xc3\xa4n portin molempia puolia koristivat kuvanveist\xc3\xa4j\xc3\xa4 Eemil Halosen tekem\xc3\xa4t ihmisfiguurit ja sis\xc3\xa4tiloissa puolestaan oli lukuisten suomalaisten taidemaalarien teoksia. Halosen veistokset eiv\xc3\xa4t en\xc3\xa4\xc3\xa4 ole paikoillaan, mutta Viljelij\xc3\xa4n vaimo -niminen naishahmo on nyky\xc3\xa4\xc3\xa4n sijoitettuna Monrepos\xe2\x80\x99n puistoon Viipurin Linnasaareen.\n_START_SECTION_\nTaiteilijaresidenssi\n_START_PARAGRAPH_\nVuonna 2006 Lallukan taloon p\xc3\xa4\xc3\xa4tettiin perustaa suomalainen taiteilijaresidenssi. Rakennuksen julkisivua entis\xc3\xb6itiin aluksi Ven\xc3\xa4j\xc3\xa4n kulttuuriministeri\xc3\xb6n valvonnassa ja vuosina 2008\xe2\x80\x932010 Lallukan perheen asuinhuoneistossa tehtiin Arkkitehtitoimisto Riitta Vesalan suunnittelema remontointi taiteilijahuoneistoksi. Residenssi sisustettiin suomalaisen Artekin huonekaluilla. Wiipurin taiteilijaresidenssiksi nimetty huoneisto vihittiin k\xc3\xa4ytt\xc3\xb6\xc3\xb6n huhtikuussa 2010. Taidekeskus Salmelan k\xc3\xa4ynnist\xc3\xa4m\xc3\xa4\xc3\xa4 hanketta tuki my\xc3\xb6s Alfred Kordelinin s\xc3\xa4\xc3\xa4ti\xc3\xb6.'